كنافه
الكنافه (بالقبطى ⲕⲉⲛⲉϥⲓⲧⲉⲛ كنفيتن) م الحلويات المصريه، عرفوها وأكلوها المصريين من آلاف السنين. كلمة "كنافة" أصلها كلمة "كِنِفيتِن ⲕⲉⲛⲉϥⲓⲧⲉⲛ/ⲕⲉⲛⲉⲫⲓⲧⲉⲛ" في اللغة القبطية، و الاسم القبطى جى مباشرة من اللغه المصرى القديمه: "كنف اتنو ḳnf ı͗tnw".

الكنافة بتتعمل من عجينه ف شكل خيط، و المصريين سواعى بيسموها الكنافه الشعر، بيحطو عليها سمن\زيت و مكسرات، ي قشطه، ي علا حسب اللى بيعملها، بتخش الفرن، و بيحطو عليها شربات معمول من سكر و مايه و لمون و سواعى فانيليا. الكنافه اتنقلت من مصر ل الدول بتاع البحر المتوسط، زى اليونان و تركيا و الشام.

اول ظهور ليها ف الدول دى كان ي ف ايام الدوله الفاطميه ي ف فتره متأخره عنها ف القرن ال13 الميلادى، و ف الوقت ده اسمها ابتدا يظهر ف الكتب اللى بتّرجم اللغه القبطى ل العربى، و كتبوه "كنافه"، وكلمة "كنافه" دى يادوب كتابة-النطق، و قريبه م ال "transcription"، ل اسمها ف اللغه المصرى\القبطى، عشان الاكله مكاتش موجوده عند الدول دى قبلها و عشان كده مكاتش ليها اسم ف اللغات بتاعتهم. ده معناه ان كلمة "كنافه" دى من نحيه لغويه هيا كلمه مصرى صافى جيه طوالى م اللغه المصرى\القبطى.

اصل كلمة "كنافه" 

كلمة "كنافه" جيه من اسم الاكله ف اللغه القبطى، اللى هوا "كِنِفيتِن ⲕⲉⲛⲉϥⲓⲧⲉⲛ/ⲕⲉⲛⲉⲫⲓⲧⲉⲛ"، و الاسم القبطى جى من اسمها ف اللغه المصرى القديمه، اللى هوا "كنف اتنو ḳnf ı͗tnw". كلمة "كنف ḳnf" كانو بردو بيكتبوها "كفن ḳfn"، و دى حاجه اسمها "metathesis"، و بتحصل كتير ف لسان المصريين.

"كنف ḳnf" دى المقصود بيها نوع م الكيكه، و "اتنو" معناها "رماد ashes"، و الاسم كامل بيوضح الطريقه اللى المصريين بيعملو الكنافه بيها. ف المرحله الديموتيكى الاسم فضل زى ما هوا، بس ال "ḳ"، اللى سواعى بيكتبوها "q"، بقت بتتنطق "ك k" (عشان كده هيا ف الصفحه دى مكتوبه ب ال "كـ")، و ده حصل ف المصرى المتأخر عمومى، اللى شامل الديموتيكى و المرحله اللى قبلو علا طول و القبطى. الاسم ف المرحله القبطى بقا "كِنِفيتِن ⲕⲉⲛⲉⲫⲓⲧⲉⲛ ي ⲕⲉⲛⲉϥⲓⲧⲉⲛ"، و المصرى اللى بيعملها بقا اسمو "كِنِفيتيس ⲕⲉⲛⲉϥⲓⲧⲏⲥ/ⲕⲉⲛⲉⲫⲓⲧⲏⲥ"؛ ال "-يس ⲏⲥ-" اللى ف اخر كلمة "كِنِفيتيس ⲕⲉⲛⲉϥⲓⲧⲏⲥ/ⲕⲉⲛⲉⲫⲓⲧⲏⲥ" دى لزئه جيه م اليونانى، و المصريين ضافوها ل الكلمه المصرى\القبطى عشان يعملو الاسم بتاع اللى بيعملها.

بعد كده اما مصر وقعت ف لاحتلالات بتاع العصور الوسطانيه، الاكله ابتدت تتنشر ف المنطقه اللى حوالين مصر، وكلمة "كنافه" ابتدت تظهر ف الكتب اللى بتّرجم القبطى ل العربى، فخدو الاسم بالشبه كده، عشان الاكله دى مكاتش ليها اسم ف اللغات بتاعتهم، و ده عشان الدول بتاع المنطقه دى معرفوش الاكله دى غير بعد احتلال مصر، و مظهرتش ف كتب الطبخ اللى هما كانو بيكتبوها غير ف مرحله متأخره، زى كتب الطبخ بتاع القرن ال13 الميلادى. كلمة "كنافه" بردو ظهرت ف الحكايات المصريه بس م الحكايات بتاع "الف ليله و ليله"، و مش-غريب انها ظهرت ف الجزء المصرى بس م الحكايات دى. الجدر "كَنَف" العربى ملوش علاقه ب انواع الكيكه و الحلويات، و ملوش علاقه ولا ب الاكل عمومى ولا ب الاكله دى خصوصى. يعنى كلمة "كنافه" ملهاش اى معنا ف العربى، و ده عشان مينفعش تبقا جيه م الجدر العربى اللى ملوش علاقه ب الاكله ف معناه. كلمة "كنافه" دى يادوب كتابة-النطق، و قريبه م ال "transcription"، ل الكلمه المصرى\القبطى. ده معناه ان كلمة "كنافه" دى من نحيه لغويه هيا كلمه مصرى صافى جيه طوالى م اللغه المصرى\القبطى.

كفن\كنف اتنو ḳfn/ḳnf ı͗tnw ب الخط الهيروجليفى (م الشمال ل اليمين):  q:f-n-M17-t:n-W24-w-D19-N33:Z2 قبطى: كِنِفيتِن ⲕⲉⲛⲉϥⲓⲧⲉⲛ/ⲕⲉⲛⲉⲫⲓⲧⲉⲛ

اكلها و مناساباتها 
المصريين بياكلو الكنافه ف اى وقت و ف اى موسم، و بردو باقى البلاد التانين، زى اليونان و تركيا و الشام، بياكلوها ف اى وقت، بس اكلها بيزيد ف شهر رمضان. الكنافه الكالورى بتاعها عالى، و فيها كميات م الفيتامينات و المعادن.

الكنافه بياكلوها ف حفلات و مناسبات كتير بردو، زى ف الافراح والعزومات و سواعى ف العيدميلاد. سواعى بياكلوها مع الشاى و القهوه.

مكونات العجينه 
فى انواع م الكنافه المكونات بتاعتها بتبقا:
 دقيق
 نشا
 ملح الاكل
 زيت
 ميه سخنه.

معرض صور

شوف كمان 
 ليستة الاكلات المصريه
 مصريين
 قطايف
 شهر رمضان

لينكات

مصادر 

اكل مصرى
سكريات
اكل
حلويات